LISON 6
Pamodi ki é bon nu sta djuntu ku nos irmons?
Sikrê nu ten ki anda kaminhu lonji na sól, na béntu ô na txuba, nu ka ta fika sen bai runion. Pamodi ki mésmu ku prublémas di vida i kansera dipôs di un dia di trabadju, Tistimunhas di Jeová ta sforsa txeu pa sta ku ses irmons na fé?
Nos irmons ta djuda-nu lida ku prublémas di vida. Modi ki pesoas na kongregason ta trata kunpanheru? Apóstlu Polu fla ma nu debe ‘nporta ku kunpanheru’. (Hebreus 10:24) Kel-li ta mostra ma nu debe tenta konxe dretu nos irmons i preokupa ku es. Óras ki nu konxe otus irmon na kongregason, nu ta odja ma alguns di es konsigi rezolve prublémas ki ta parse ku di nos i kel-la ta djuda-nu faze sima es.
Nu ta ranja grandis amigu. Na nos runion nu ta sta djuntu ku nos grandis amigu. Fóra runion, tanbê nu ta pasa ténpu djuntu ta divirti má di un manera dretu. Pamodi ki é bon nu sta djuntu ku nos irmons? Nu ta pasa ta da kunpanheru más valor i ta faze nos amor fika más fórti. Nton, ôki nos irmons ta pasa pa prublémas nu ta djuda-s na óra. (Provérbios 17:17) Óras ki nu ta sta djuntu ku tudu nos irmons di kongregason, nu ta mostra ma nu ta preokupa ku kunpanheru. — 1 Coríntios 12:25, 26.
Midjór kuza ki bu pode faze é ranja amigus ki ta faze vontadi di Deus. Kes tipu di amigus li, bu ta atxa-s na meiu di Tistimunhas di Jeová. Ka bu dexa nada inpidi-u di sta djuntu ku nos.
Pamodi ki é bon nu sta djuntu na runion?
Ki dia ki bu krê bai konxe nos kongregason?
kea_Latn kea_Latn kea_Latn kea_Latn kea_Latn kea_Latn kea_Latn kea_Latn